AaB's unge angriber er åben for et klubskifte til januar.

Med sine fem scoringer i Superligaens første halvsæson er Nicklas Helenius topscorer for AaB og samtidig blandt de udtagne i den ligalandsholdstrup, der drager til Thailand til januar. Det har gjort angriberen attraktiv og har blandt andet skabt interesse fra tyske Dortmund. Det skriver Bold.dk. Lynge Jakobsen kalder Helenius et muligt salgsemne i vinterens transfervindue sammen med Lucas Andersen og Lasse Nielsen. Helenius selv er åben overfor ideen. - Jeg har en drøm om at komme til udlandet, og hvis det rette tilbud kommer, så har jeg ikke noget imod at tage af sted nu. Men det skal være det rette for alle parter. Jeg gider heller ikke bare af sted for at skulle af sted, for det er jo ikke sådan, at jeg har det skidt i AaB. Jeg har det rigtigt godt i AaB, siger Nicklas Helenius til Bold.dk.